《赠王副伴》
宋代·袁说友

将军年少时，束发在行伍。
西方顷多事，二十勇如虎。
一身殆百战，手足疮四五。
征行久边戍，肯惮服役苦。
西陲五十郡，一一经险阻。
一官三十年，铢积仅如许。
我闻中兴后，卷甲久未举。
宿将零落尽，屈指不可数。
政恐据鞍者，骄懦如婴乳。
时平偶无事，酒肉而子女。
问之行阵事，缩头而栗股。
有如将军乎，少小服军旅。
金疮历历在，末老勇亦贾。
抵掌谈世事，忠愤气如鼓。
愿欲奏君王，臣不知死所。
轻舟明月夜，慷慨闻奏语。
酾酒誓长淮，有力期共努。
归去觐前旒，此怀须尽吐。

作者简介：（1140—1204）建宁建安人，流寓湖州，字起严，号东塘居士。孝宗隆兴元年进士。授溧阳主簿。历知池州、衢州、平江府，入为吏部尚书兼侍读。宁宗嘉泰三年，同知枢密院，进参知政事。罢以资政殿学士知镇江府。奉祠致仕。学问淹博，其疏奏多切时弊，诗文格调清新。任四川安抚使时，尝命属官辑蜀中诗文为《成都文类》。有《东塘集》。